Line Barfod (EL), 2004-11-18:
Som flere andre ordførere synes jeg også, det er godt, SF har fremsat beslutningsforslaget, så vi igen kan diskutere, hvad vi gør for de unge kriminelle.
Vi synes, det er fint, at man får flere ressourcer til at undersøge.
Vi synes nok, det er lidt voldsomt, hvis alle unge, der kommer i konflikt med loven, skal igennem en undersøgelse.
Jeg går heller ikke ud fra, at det er det, der egentlig ligger i SF’s tanker, men det er jo noget af det, vi kan se på under udvalgsarbejdet.
Men vi synes i hvert fald, det er godt at få nogle ressourcer til, at man kan foretage undersøgelser.
Vi er ligesom SF rystede over nogle af de eksempler, der har været på, at unge, der har en lang række andre problemer og slet ikke burde være under kriminalforsorgen eller på de sikrede institutioner, ender der, fordi man ikke har foretaget en ordentlig undersøgelse.
Men vi mener også, det er vigtigt at sikre, at det personale, der er på de institutioner, der tager sig af de unge, har en ordentlig faglig uddannelse og løbende får efteruddannelse og supervision, så de er kvalificerede til at tage sig af de unge og er i stand til at se, at der kan være nogle, hvor man har behov for at få lavet en nærmere undersøgelse af, om de har nogle andre problemer, man skal tage hånd om, om de har psykisk sygdom, om de er udviklingshæmmede eller andet, som gør, at de egentlig slet ikke hører hjemme i det system, men skal over og have nogle andre typer behandling.
Det synes vi kan være fornuftigt at se på.
Det andet er så, som der også har været nogle ordførere, der har været inde på, at hele spørgsmålet om at forebygge ungdomskriminalitet skal vi, ligesom når vi ser på at forebygge kriminalitet generelt, have en meget bred tilgang til.
Hvis vi virkelig ønsker at nedbringe kriminaliteten, så handler det om boligforhold, det handler om uddannelse, det handler om muligheden for at få arbejde, og det er jo den store sociale indsats, der har været i Danmark, der har gjort, at vi har så forholdsvis lav en kriminalitet, som vi har i Danmark.
Så er det fuldstændig korrekt, som hr. Per Dalgaard har påpeget, at i takt med at man har øget straffene, er volden steget, og der synes jeg nok det kunne være væsentligt at se på: Hvor er det, vi har svigtet?
Hvad er det, der er gået galt, siden voldskriminaliteten stiger?
Det synes jeg er et alvorligt problem.
I forhold til nogle af de unge, som vi oplever begår den voldsomme kriminalitet, mener jeg, at det er vigtigt at gribe ind meget tidligt.
På baggrund af nogle af de erfaringer, vi fik, da Retsudvalget var i Canada for et par siden, fremsatte vi jo sidste år et forslag om, at vi skulle prøve at lave det samme forsøg som i Canada med en tidlig konsekvens over for unge.
Altså første gang, de begår alvorligt hærværk, stjæler biler eller på anden måde kommer ud i noget lidt alvorligere kriminalitet, går man ind og f.eks. sikrer, at de mødes med ofrene, så de oplever, at det, de foretager sig, faktisk har betydning for nogle mennesker, og at de kommer i gang med noget arbejde eller andet i stedet for at fortsætte den kriminelle løbebane.
Så vil jeg også sige, at vi har et problem med en gruppe unge, især mænd, som savner spænding i tilværelsen, som kaster sig over hasarderet bilkørsel, stjæler biler, begår indbrud, kommer ud i stofmisbrug og alt muligt andet, hvor vi er nødt til at overveje, hvad vi kan finde ud af at gøre, for at de her unge, som kommer fra alle mulige forskellige sociale miljøer, kan finde nogle måder at få udløst den spænding på, som ikke bringer andres liv og førlighed i fare.
Jeg synes, at vi skulle prøve at bruge lidt tid under udvalgsarbejdet på at se: Hvad er det egentlig, vi kan gøre for den her gruppe unge mænd, så de ikke kører vildt på vejbaner, hvor der kan være andre mennesker, så de ikke kaster sig ud i indbrud, biltyverier eller andet, som går ud over andre mennesker, så de dermed kommer ud i en kriminalitet, som de hænger fast i resten af livet?
Jeg synes, det kunne være spændende, hvis vi kunne se på den gruppe, fordi vi for de andre grupper ved meget om, hvad det er, der virker.
Problemet er bare at få de nødvendige bevillinger og det nødvendige personale til at gennemføre det.
Jeg mener også, at man kan se på erfaringerne, at de absolut er meget blandede, at der hele tiden nu bliver krævet flere og flere pladser, og at der derfor er behov for, at vi ser på en anden tilgang i stedet for bare at skulle spærre flere og flere inde.
Men vi glæder os til udvalgsarbejdet om det her forslag.